Град Зрењанин

Градска управа (канцеларија бр. 73)

Датум: 12.12.2018.

**Предлог за допуну Предлога Статута Града Зрењанина**

У Поглављу V. НЕПОСРЕДНО УЧЕШЋЕ ГРАЂАНА У ОСТВАРИВАЊУ ЛОКАЛНЕ САМОУПРАВЕ у члану 89. додати следећа два става или додати нови члан 89а. са истим овим ставовима:

„Грађани на референдуму одлучују о иницијативи за промену назива Града и насељених места“

„Пре доношења одлука о овом питању из делокруга своје надлежности Скупштина је дужна да распише референдум“

Образложење

По Предлогу Статута, на основу Закона, Народна Скупштина доноси одлуку о промени назива насељеног места, а по иницијативи из локалне скупштине. У таквој ситуацији, на основу воље већине одборника и већине народних посланика лако се мења име насељеног места или Града. Свака промена већине могла би да узрокује и промену назива неког насељеног места, а да то буде у супротности са вољом већине грађана у тим местима.

Не споримо право Народној скупштини да доноси Одлуку о промени назива насељеног места, али се противимо да се претходно о томе не изјасне грађани, којима је Уставом гарантовано право да одлучују о свим важнијим питањима, директно путем референдума или индиректно путем изабраних представника у органима власти. Питање промене назива места је од прворазредног значаја за житеље тог места и због тога је неопходно да се о иницијативи изјасне непосредно на референдуму. Ако је одговор позитиван, Народна скупштина ће лако донети исправну одлуку и подржати иницијативу, а у супротном неће је ни разматрати, јер је против те иницијативе већина грађана.

**Предлог је поднела Група грађанских удружења и политичких странака Града Зрењанина**

Савез за Србију

Социјалдемократска странка

Лига социјалдемократа Војводине

Демократска странка Србије

Војвођанска партија

Доста је било

Центар за заштиту потрошача „Бегеј“

УГ „Наш град, наша ствар“